VPRAŠANJE:

Pri pregledu popisov in poizkusu oblikovanja ponudbe smo naleteli na težavo saj v celice (stolpce) kjer se vpisuje cena le te ni možno vnesti, ker so celice zaščitene/zaklenjene. Ta težava se pojavlja na več sklopih zato prosimo da pregledate vse popise v Excel obliki in objavite nove v katere bo možno vnašati cene.
Hvala

ODGOVOR:

Popisi niso zaklenjeni – po pridobitvi popisov iz portala je treba omogočiti urejanje xls.

Popisi za ceste: celice za vnos cen so praviloma bele – postavk in količin se ne sme spreminjati in morebitne spremembe ne bodo upoštevane. V prvi delovni zvezek ponudnik lahko vnese cene, ki se nato enotno vpišejo k vsem postavkam v posameznih območjih (pripravljeno zgolj zaradi poenostavitve izpolnjevanja popisa). Če želijo, lahko v posameznih območjih za želene postavke vnesejo drugačne cene. Na posameznih območjih pa je nujno treba vnesti cene v bela polja (dokumentacija in zapore).

Popisi za padavinsko kanalizacijo – celice za vnos cen so praviloma bele – postavk in količin se ne sme spreminjati in morebitne spremembe ne bodo upoštevane. Ni enotnega cenika.

Ostali popisi – izpolnjevanje celic za vnos cen

VPRAŠANJE:

Spoštovani,
V odgovoru z dne 19.09. 2018, ste navedli opozorilo, da se pod javni vodovod upošteva premer cevi DN 100 mm ali večji.
Smatramo, da je vaša sprememba referenčnih pogojev v tem delu diskriminatorna, saj se v ostalih delih Slovenije gradijo javni vodovodi manjših premerov. Iz tega razloga naprošamo naročnika, da omogoči izpolnjevanje referenčnega pogoja tudi z izgradnjo oz. obnovo javnega vodovoda iz nodularne litine premera DN 80 mm ali več.

ODGOVOR:

Pri izpolnjevanju zahtev referenčnih pogojev za VODJO GRADNJE bo naročnik upošteval tudi izgradnjo ali obnovo javnega vodovoda iz nodularne litine premera DN80. Pri referencah ponudnika (gospodarskega subjekta) pa se opozorilo za min. DN100 (iz odgovorov a št. 1) ne spreminja.

VPRAŠANJE:

Spoštovani,
v popisu del predvidevate tudi vgradnjo dveh avtobusnih nadstrešnic po katalogu MOL. Za kateri tip gre: osnovna, dolga ali kratka?

ODGOVOR:

Nadstrešnica se nahaja na območju Litijske ceste. Gre za osnovno nadstrešnico po katalogu MOL.

VPRAŠANJE:

Spoštovani,
Pri PLINOVODU, datoteka 19\_Kamnogoriska\_cesta\_popisi\_GD smo opazili napako v rekapitulaciji za B - PRIKLJUČNI PLINOVOD. Sume se navezujejo na napačne zavihke.

ODGOVOR:

Naročnik je objavil popravljen popis na svoji spletni strani.

VPRAŠANJE:

Pozdravljeni,
Sistem E-JN dopušča nalaganje datotek maksimalne skupne velikosti 150 Mb. Glede na obseg popisa del se predvideva, da bo kljub najmanjši resoluciji skeniranih dokumentov skupna velikost dokumentacije višja od omejene. Prosimo naročnika da dopusti da se popisi del oddajo v excel dokumentaciji.

ODGOVOR:

Iz Navodila za uporabo informacijskega sistema za uporabo funkcionalnosti elektronske oddaje ponudb e-JN: PONUDNIKI (Verzija sistema e-JN 2.6.2.0) izhaja, da

je velikost datotek omejena na 200 MB na posamezno datoteko in 300 MB na celotno ponudbeno dokumentacijo (vse datoteke skupaj);

V izogib prevelikim datotekam priporočamo, da so predloženi skenirani dokumenti v ločljivosti 150dpi in skenirani črno/belo;

VPRAŠANJE:

Spoštovani,
V popisu del »Razpis\_padavinski« območje 4 imate v postavki 5.2 predvideno izvedbo ponikovalnih jaškov iz betonskih cevi premera 2000 mm s tehnologijo vodnjaškega izkopa. Takšna izvedba ponikovalnih jaškov je neizvedljiva zato predlagamo naročniku da spremeni tehnologijo ter način izvedbe ponikovalnih jaškov z vstavljanjem perforirane in jeklene polne cevi ustreznih premerov.

ODGOVOR:

Naročnik ne predpisuje, kako mora ponudnik izvajati dela. Tehnologija vodnjaškega izkopa pomeni tudi to, da izvajalec ne bo mogel ponikovalnih jaškov izvesti s širokim izkopom. Vsak ponudnik lahko razpolaga s svojo tehnologijo, ki jo seveda ovrednoti – rezultat del je izveden ponikovalni jašek ustreznih dimenzij.

VPRAŠANJE:

Spoštovani,
V opisih materialov (rekapitulacija) zahtevate:
1. »Obojčni fazonski kosi morajo biti istega proizvajalca kot cevi.«
Zanima nas, zakaj morajo biti obojčni fazonski kosi istega proizvajalca kot cevi glede na to,da ujemanje spojev zagotavlja že sam standard EN545? Če je razlog v tem, da naj bi samo isti proizvajalec cevi in fazonov zagotavljal primerno tesnjenje na spojih prosimo, da predstavite ustrezne dokaze za to trditev, saj potemtakem vsaj polovica vseh duktilnih cevovodov v Sloveniji na spojih med cevmi in obojčnimi fazonskimi kosi, pušča.
2. »Prirobnični fazonski kosi standardne izvedbe morajo imeti vrtljivo prirobnico, ostali (samo FF kos) pa imajo lahko fiksno. Prirobnični fazonski kosi z vrtljivo prirobnico morajo biti istega proizvajalca kot cevi.«
Prosimo za pojasnilo, kje v standardu EN545 najdemo opredelitev prirobničnih fazonskih kosov »standardne izvedbe«? Oziroma, zakaj FF kosi niso opredeljeni kot »standardni«? Kaj jih dela nestandardne? Nadalje nas zanima tehnični razlog, zakaj morajo biti vsi fazoni, razen FF-kosov istega proizvajalca kot cevi? Prirobnični fazoni s cevmi nimajo nobene zveze, saj se ne spajajo direktno na cev. Na ta način omejujete konkurenco na vašega favoriziranega dobavitelja in hkrati negirate obstoj neprimerno večjega števila tovarn, ki proizvajajo samo fazone, ne pa tudi cevi. Kot že omenjeno, tesnjenje spojev (obojčnih in prirobničnih) zagotavlja standard EN545!
Prosimo, da sporne zahteve umaknete sicer bomo primorani vložiti zahtevo za revizijo ponudbene dokumentacije!

ODGOVOR:

1/ Cevi in obojčne fazonske kose istega proizvajalca naročnik zahteva iz povsem tehničnega razloga. Spoji so namreč najšibkejši člen vsakega cevnega sistema. Iz tega razloga želi naročnik zmanjšati potencialno tveganje v največji možni meri. Proizvajalec, ki poleg cevi proizvaja še obojčne fazonske kose za cevne sisteme,  skrbi za kakovost in povezljivost posameznih elementov, kakor tudi za cel sistem in ta sistem kot celoto tudi preizkuša, testira in izpopolnjuje. Iz naslova povečane enotnosti sistema naročnik povečuje pričakovano življenjsko dobo in pričakuje manj okvar.

2/ Standardno v tem kontekstu pomeni materiale, ki jih normalno (standardno) uporabljamo do sedaj. Prirobnične fazonske kose (v skladu s tehničnimi zahtevami) v ponudbenem predračunu lahko proizvaja veliko podjetij, med njimi tudi takšna, s katerimi smo imeli v preteklosti slabe izkušnje. Če smo na sistemu vgrajevali materiale različnih proizvajalcev je prihajalo do pogostejših okvar, kot na območjih/sistemih kjer smo vgrajevali material istega proizvajalca. Tudi vzdrževanje takšnih sistemov je lažje in za naročnika na daljši rok bolj ekonomično.

VPRAŠANJE:

Pozdravljeni,
V opisu za univerzalne spojke je navedeno:
Spojka s telesom iz nodularne litine za spajanje cevi različnih materialov, z EPDM tesnilom in obojestransko epoksi zaščito minimalne debeline 250 mikronov. Obojčno tesnilo oz. spoj mora omogočati lom na spoju min 4°. Spoj mora zagotavljati sidranje pri tlaku 16 bar
Zanima nas ali akceptirate tudi proizvajalca Viking Johnson, ki ima drugačno zunanjo zaščito spojke, sicer pa je po funkciji in kvaliteti vsaj enakovreden opisanemu.

ODGOVOR:

Ponudnik ni dovolj natančno navedel katere spojke proizvajalca Viking Johnson bi rad ponudil (kvaliteta epoksi zaščite, tip, …), da bi lahko enoznačno odgovorili.  Naročnik ne odstopa od postavljenih zahtev.

VPRAŠANJE:

Spoštovani,
zanima nas ali poleg običajnih certifikatov za fazonske kose zahtevate tudi GSK certifikat, ki zagotavlja najboljšo možno kvaliteto zunanje zaščite?

ODGOVOR:

Ponudnikom ni potrebno dostaviti GSK certifikatov.